ITNS พุ่งแรง 12% ส่งซิกผลงาน Q3 สวย! ลุ้นดันรายได้-กำไรปีนี้นิวไฮ
ITNS พุ่งแรง 12% ส่งซิกผลงานไตรมาส 3/65 สวย! แจ้งงบ 3 พ.ย.นี้ ตุนแบ็กล็อกแน่นกว่า 500 ล้านบาท หนุนรายได้-กำไรปีนี้ทำนิวไฮ
ITNS พุ่งแรง 12% ส่งซิกผลงานไตรมาส 3/65 สวย! ตุนแบ็กล็อกแน่นกว่า 500 ล้านบาท หนุนรายได้-กำไรปีนี้ทำนิวไฮ
28 ต.ค. 2565

ผู้สื่อข่าวรายงานว่า วันนี้ (28 ต.ค.65) ราคาหุ้นบริษัท อินเตอร์เนชั่นแนล เน็ตเวิร์ค ซิสเต็ม จำกัด (มหาชน) หรือ ITNS ล่าสุด ณ เวลา 16:15 น. อยู่ที่ระดับ 4.42 บาท บวก 0.46 บาท หรือ  11.62% สูงสุดที่ระดับ 4.48 บาท ต่ำสุดที่ระดับ 3.96 บาท ด้วยมูลค่าซื้อขาย 265.23 ล้านบาท

โดยก่อนหน้านี้นายสมชาย อ่วมกระทุ่ม ประธานเจ้าหน้าที่บริหาร ITNS เปิดเผยว่า แผนการดำเนินงานในระยะ 5 ปี (ปี 2569) บริษัทตั้งเป้าหมายมีรายได้รวมเติบโตขึ้น 5 เท่าตัวจากฐานปี 2565 เนื่องจากมีแผนขยายธุรกิจให้มีผลการดำเนินงานสร้างสถิติใหม่สูงสุดต่อเนื่อง (นิวไฮ) สอดคล้องกับการขยายตัวของอุตสาหกรรมไอทีเฉลี่ยมากกว่า 6% ต่อปี และมีมูลค่าหลายแสนล้านบาท ซึ่งหากเปรียบเทียบเฉพาะกลุ่มคู่ค้าระดับ Gold Certified Partner ของ Cisco มีมูลค่ามากกว่า 40,000 ล้านบาท ซึ่ง ITNS ตั้งเป้าหมายมีส่วนแบ่งการตลาด (Market Share)แตะระดับ 5% จากปัจจุบันที่มีส่วนแบ่งการตลาด 0.86%
ทั้งนี้ บริษัทมั่นใจในแต่ละปี ผลการดำเนินงานจะเติบโตขึ้นอย่างต่อเนื่องทุกปี และพยายามรักษาระดับงานในมือรอรับรู้รายได้ (Backlog) ไว้ไม่ต่ำกว่าระดับ 500 ล้านบาททุกปี จากการเข้าประมูลงานโครงการใหม่ ทั้งภาครัฐ และเอกชน ซึ่งหลังจากเข้ามาจดทะเบียนในตลาดหลักทรัพย์ฯ ทำให้มีฐานทุนรองรับความสามารถในการประมูลงานใหม่เพิ่มขึ้นถึง 3 เท่าเทียบกับฐานทุนเดิม และปกติ ITNS มีโอกาส หรือความสำเร็จในการได้รับงานใหม่กว่า 50% ของมูลค่างานที่เข้าประมูลในแต่ละครั้ง
ส่วน ณ เดือน มิ.ย. 2565 บริษัทมีแบ็กล็อกรวม  520 ล้านบาท และจะทยอยรับรู้รายได้ภายในปี 2565 ประมาณ 370 ล้านบาท อย่างไรก็ตามตั้งแต่เดือน ก.ค.-ต.ค. 2565 ได้มีการเข้าประมูลงานใหม่ ทั้งภาครัฐ และเอกชนเข้ามาอย่างต่อเนื่อง ดังนั้นมั่นใจว่าภาพรวมผลการดำเนินงานของปี 2565 จะมีรายได้รวมและกำไรสุทธิทำสถิติสูงสุดใหม่ (นิวไฮ) เมื่อเทียบกับปี 2564 ที่มีรายได้รวม 370 ล้านบาท และมีกำไรสุทธิ 32 ล้านบาท
สำหรับผลการดำเนินงานในช่วง 6 เดือนแรกของปี 2565 บริษัทมีรายได้รวมแล้ว 176 ล้านบาท และมีกำไรสุทธิ 22 ล้านบาท ขณะที่แนวโน้มผลการดำเนินงานในไตรมาส 3/2565 คาดว่าจะออกมาดีมาก ซึ่งจะประชุมคณะกรรมการ เพื่ออนุมัติงบการเงินในวันที่ 2 พ.ย.นี้ และประกาศงบการเงินในวันที่ 3 พ.ย. 2565 ส่วนผลการดำเนินงานในไตรมาส 4/2565 คาดว่าจะออกมาดีเช่นกัน ซึ่งจะช่วยหนุนผลการดำเนินงานทั้งรายได้รวม และกำไรทำนิวไฮตามแผนที่วางไว้
นอกจากนี้บริษัทตั้งเป้าหมายคงสัดส่วนรายได้ที่มาจากโครงการ ทั้งภาครัฐ และภาคเอกชน เฉลี่ยใกล้เคียงกัน 50:50 เพื่อกระจายความเสี่ยงธุรกิจ จากปัจจุบันที่มีสัดส่วนรายได้จากภาคเอกชน 55% และภาครัฐ 45% ถือว่าค่อนข้างเหมาะสม พร้อมทั้งพยายามเพิ่มสัดส่วนรายได้ประจำจากธุรกิจให้เช่าอุปกรณ์ และบริการหลังการขายแตะระดับ 10% จากปัจจุบันที่มีสัดส่วนรายได้ 2% หรือคิดเป็นเงิน 80-90 ล้านบาท หลังมีแผนนำเงินระดมบางส่วนรองรับการขยายงานมากขึ้น เนื่องจากเป็นตลาดที่ใหญ่ และไม่มีผู้ประกอบการรายใหม่เข้ามาทำตลาดกันมากนัก
“ตลาดให้เช่าอุปกรณ์ ค่อนข้างมีคู่แข่งน้อย และต้องอาศัยการบริหารความเสี่ยงที่มีประสิทธิภาพ เนื่องจากตลาดดังกล่าวมีข้อจำกัดเรื่องเงินทุนของลูกค้า และความกังวลใจในเรื่องการเปลี่ยนแปลงเทคโนโลยีที่รวดเร็ว ซึ่ง ITNS มีความพร้อมทุกด้าน ซึ่งฐานทุนที่แข็งแกร่ง และสามารถรองรับสัญญาใหม่ ๆ ของกลุ่มลูกค้าเช่าซื้ออุปกรณ์มากขึ้น” นายสมชาย กล่าว